Gedagte vir die dag: Vernuwe my geesFoto: pixabay.com Skep in my ŉ rein hart, o God, vernuwe my gees en maak my standvastig. (Psalm 51:12 – AFR83) Selfs Dawid, ŉ man na God se hart, was nie sonder foute nie. Hier sien ons hoe Dawid na die Here uitroep om genade, nadat die profeet Natan hom gekonfronteer het aangaande sy owerspel met Batseba. Ons kan so baie van Dawid leer. Selfregverdiging is seker die grootste struikelblokke wat ons moet oorkom. Indien ons nie versigtig is met dit wat in ons hart omgaan nie, en selfregverdiging ŉ vastrapplek in ons hart kry, bevind ons onsself kort voor lank op baie gevaarlike terrein, naamlik ŉ toegeskroeide gewete. Die Woord waarsku ons teen afvalligheid van geloof, en teen die nagevolge en aanhang van misleidende geeste. Die Here verwag diepgaande opregtheid van hart en onverdeelde toegewydheid aan Hom. Wanneer ons in Hom bly en sy Gees in ons, sal ons nie deur valse geeste aan die neus rondgelei word nie. Wanneer ons volhard in geloof, sensitief is vir die leiding van die Heilige Gees en vinnig is om ons oortredinge te bely, bly ons standvastig. Vernuwing van gees kan slegs plaasvind wanneer ons in opregte berou na die Vader gaan. Net soos Dawid, moet ons ook nie ons genadegawe, wat ons van die Here af ontvang het, verwaarloos nie. Ons moet bewus wees van ons sonde en vinnig wees om ons daarvan te bekeer. Selfregverdiging lei altyd tot ŉ val, maar regverdiging deur Christus bring herlewing en lewe in oorvloed. Vertroue in God die Vader hou ons lewe in stand. Wanneer ons skoongewas en vry van skuld voor die Here staan, is geen probleem vir ons te groot om te oorkom nie. Laat ons lewe dan opnuut gevul word met die blydskap van sy redding, en van gehoorsaamheid en toewyding aan Christus Jesus getuig! Laat ander daardeur bemoedig word om self ook in die geloof te volhard.